
	Παρουσίαση βιβλίου

«Ο Φόβος του Εγκλήματος στην Κύπρο»

του Μιχάλη Χατζηδημητρίου
στο Σπίτι της Κύπρου

Την Τρίτη 8 Νοεμβρίου 2022 πραγματοποιήθηκε, στο Σπίτι της Κύπρου, σε συνεργασία με την  Ελληνική Εταιρεία Εγκληματολογίας και τη ΝΟΜΙΚΗ ΒΙΒΛΙΟΘΗΚΗ, και με τη στήριξη του Υφυπουργείου Πολιτισμού της Κυπριακής Δημοκρατίας, η παρουσίαση του βιβλίου του Δρος Μιχάλη Χατζηδημητρίου, «Ο Φόβος του Εγκλήματος στην Κύπρο».
Η μελέτη του Δρος Μιχάλη Χατζηδημητρίου είναι μια πρώτη προσέγγιση του σημαντικού θέματος του φόβου του εγκλήματος στην κυπριακή κοινωνία, η οποία περιλαμβάνει τόσο θεωρητικές όσο και εμπειρικές όψεις του φαινομένου.
Χαιρετισμό θα απηύθυναν ο κ. Ιάκωβος Φαρσεδάκης, Ομότιμος Καθηγητής Εγκληματολογίας Παντείου Πανεπιστημίου, Πρόεδρος της Ελληνικής Εταιρείας Εγκληματολογίας και η κ. Μαρίνα Τσικουρή, Επικεφαλής Επιστημονικού Τμήματος της Νομικής Βιβλιοθήκης. 
Στο πλαίσιο της παρουσίασης μίλησαν ο Δρ Κυπριανός Λούης, Διευθυντής Μέσης Γενικής Εκπαίδευσης Υπουργείου Παιδείας, Αθλητισμού και Νεολαίας με θέμα, «Αντιμετώπιση του φόβου του εγκλήματος και της παραβατικότητας στα σχολεία Μέσης Εκπαίδευσης στην Κύπρο»,  η Δρ Χριστίνα Μ. Ζαραφωνίτου, Καθηγήτρια Εγκληματολογίας, Διευθύντρια Τομέα Εγκληματολογίας και Εργαστηρίου Αστεακής Εγκληματολογίας Παντείου Πανεπιστημίου, Εθνική Αντιπρόσωπος στο Ευρωπαϊκό Δίκτυο για την Πρόληψη του Εγκλήματος (EUCPN) με θέμα,  «Ο φόβος του εγκλήματος ως πεδίο έρευνας και αντεγκληματικής πολιτικής» και ο Δρ Νέστωρ Κουράκης, Ομότιμος Καθηγητής Νομικής Σχολής Πανεπιστημίου Αθηνών, τακτικός Καθηγητής Νομικής Σχολής Πανεπιστημίου Λευκωσίας, Γ.Γ. Ελληνικής Εταιρείας Εγκληματολογίας με θέμα, «Δυνατότητες μείωσης του φόβου του εγκλήματος».
Η εκδήλωση ολοκληρώθηκε με την αντιφώνηση του συγγραφέα ο οποίος ευχαρίστησε όλους όσοι συνετέλεσαν, τόσο στην παρουσίαση όσο και στην έκδοση του βιβλίου του.
Την εκδήλωση συντόνισε ο κ. Ιάκωβος Φαρσεδάκης.
--------------------------------------------------------------------
Ο Δρ Μιχάλης Χατζηδημητρίου κατάγεται από το χωριό Γερόλακκος της επαρχίας Λευκωσίας. Κατέχει πτυχίο Ψυχολογίας με ειδίκευση στην κλινική και κοινωνική Ψυχολογία, μεταπτυχιακό και διδακτορικό τίτλο στην Εγκληματολογία από διάφορα πανεπιστήμια του Ηνωμένου Βασιλείου. Εργάστηκε ως εκτελεστικός υπεύθυνος κοινωνικοοικονομικών ερευνών, ειδικός παιδαγωγός, εγκληματολόγος στην Αστυνομία Κύπρου και Διευθυντής Τμήματος Φυλακών Κύπρου. Δίδαξε στο Πανεπιστήμιο Κύπρου, ως επίσης και σε διάφορα άλλα εκπαιδευτικά Ιδρύματα στην Κύπρο, θέματα της ειδίκευσής του. Εκπροσώπησε την Αστυνομία Κύπρου σε διάφορα διεθνή σώματα και του απονεμήθηκε υποτροφία Φουλμπράιτ (Fulbright) το 2000, για τη μελέτη της Ανάλυσης του Εγκλήματος στο Πανεπιστήμιο της Καλιφόρνιας. Του απονεμήθηκαν από την Αστυνομία Κύπρου τα μετάλλια, Αξίας Γ΄ Τάξης και Ευαρέσκειας, καθώς επίσης και έπαινος για τη συμβολή του στην επιτυχή ένταξη της Αστυνομίας Κύπρου στην Europol. Ασχολείται με την εγκληματολογική έρευνα και οι εργασίες του έχουν περιληφθεί σε διάφορα συγγράμματα. Το 2016 εξέδωσε το βιβλίο, «Εγκληματολογία: Η Κοινοτική Αστυνόμευση στην Κύπρο».
Σύνδεσμος παρακολούθησης: https://diavlos.grnet.gr/room/1607?eventid=13043

